Casa a fost construită la marginea oraşului Alba Iulia pe un teren cu stejari, amplasat în imediata apropiere a pădurii de pe dealul Mamut. Tocmai faptul că pe acest teren existau stejari şi proprietarul a dorit să-i păstreze a determinat forma actuală a locuinţei. ”Existau doi stejari în zona în care urma să fie construită şi ideea a fost să facem casa ca să ne încadrăm exact între stejari. Atunci i-am propus o variantă de casă triunghiulară, care şi pentru noi a fost ceva inedit. Am făcut un pic de compromis între arhitectură şi partea practică, multe camere au ieşit triunghiulare şi a fost mai greu de mobilat, dar compromisul până la urmă s-a dovedit a fi câştigător”, afirmă arhitectul Sorin Magda.

Principala caracteristică a locuinţei este faptul că se pierde în peisajul înconjurător. ”Acesta a fost şi scopul principal şi am reuşit să îl realizăm, să o pierdem efectiv în spaţiul respectiv. Dacă o luăm de acolo şi o mutăm 50 de metri nu se mai potriveşte deloc”, spune arhitectul din Alba Iulia.

Casa are o suprafaţă desfăşurată de 395 metri pătraţi. La parter se află spaţiile de zi cu o zonă de living care are o privelişte deosebită asupra oraşului. La etaj sunt dormitoarele, partea privată. ”Este o casă aproape pasivă. Nu am încercat să o certificăm, poate ar fi şi asta o variantă, mai ales că are trei faţade iar căldura se scurge cel mai mult în dreptul faţadelor. Minimalizând suprafaţa exterioară s-ar putea să ne apropiem de o casă pasivă”, precizează Sorin Magda. Conceptul de casă pasivă defineşte construcţia care are nevoie de un necesar minim de energie pentru a fi încălzită.

”Este un proiect la care visează fiecare arhitect. Şi la mobilierul interior am mers cu ultimele materiale în domeniu. Beneficiarul nu s-a grăbit. A înţeles că e nevoie de timp ca să se realizeze toate. Pentru curtea interioară am vrut să propunem o amenjare peisagisică, dar până la urmă am rămas la varianta cu gazon pe întreaga suprafaţă”, a mai spus arhitectul din Alba Iulia. Locuinţa a fost finalizată în 2015, după şase ani de la momentul obţinerii autorizaţiei de construire. Aparţine unui om de afaceri din Alba Iulia care a cheltuit circa 1 milion de euro pentru întregul proiect.

Casa triungiulară a fost prezentată în concursurile organizate de către Ordinul Arhitecţilor. La ”Bienala de Arhitectură” de la Cluj-Napoca, din 2015, proiectul a obţinut locul doi, după un proiect de locuinţe cuplate din Bucureşti. Juriul a fost format din arhitecţi din România şi alte şase ţări (Elveţia, Australia, Marea Britanie, Ungaria, Norvegia şi Italia). ”Credem că este cea mai frumoasă casă din Transilvania, având în vedere premiul primit la bienala arhitecţilor de la Cluj-Napoca”, a mai precizat arhitectul.





Sorin Magda este autorul şi a altor proiecte îndrăzneţe. Unul dintre acestea este ”domul geodezic”, construit de Marius Moga senior, tatăl cunoscutului compozitor Marius Moga. Casa geodezică este din lemn, are 170 mp, a costat doar puţin mai mult decât un apartament cu trei camere şi are un certificat energetic de tip A.